பிரச்சனை என்ன என்றால், திசைகள் மனித சமூகத்திற்குப் பொதுவானவை. மனித விலங்குகளின் வாழ்க்கை ஒரு நெடுந்தூர ஓட்டம். எல்லார் ஓடுவதயும் மேலே இருந்து பார்க்கிறீர்கள் என்று வையுங்கள். ஓடும் தூரங்களைப் பொறுத்து – அவற்றை வாழ்க்கையின் பரிணாமங்கள் என்று சொல்லலாமா -சில வேளை எதியோப்பியன் முன்னால், சில வேளை அல்ஜீரியன் முன்னால், சில வேளை ஸ்வீடிஷ்காரன் முன்னால். மனித சிந்தனை ஓட்டங்களிலும் முன்னால் ஓடுகிறவர்களின் அடையாளம் மாறிக்கொண்டே தான் இருக்கிறது. மேற்கத்தியார்களின் வசதி வாழ்க்கையும் அது கொண்டு வரும் மனச்சிக்கல்களும், அவை பற்றி எழும் ‘உரு, உத்தி இத்தியாதிகள் ‘ மேற்கத்தைய தொடர்பு ஊடகங்களின் வலிவினால், ஆழமும் வலிவும் படைத்த கருத்துகளாகத் தோன்றுகிற அபாயம் நிறையவே உள்ளது. ஆனால் மனித நேயத்திற்குப் பொதுவான விஷயங்கள் பல இருக்கின்றன. இரு விஞ்ஞானிகள் உலகின் வெவ்வேறு மூலைகளிலிருந்து ஒரே கண்டு பிடிப்பை நிகழ்த்துவதும் உண்டு.